****

**LIETUVOS RESPUBLIKOS SVEIKATOS APSAUGOS MINISTRAS**

**ĮSAKYMAS**

**DĖL MOBILIŲJŲ AMBULATORINIŲ ODONTOLOGINĖS PRIEŽIŪROS (PAGALBOS) PASLAUGŲ TEIKIMO REIKALAVIMŲ APRAŠO PATVIRTINIMO**

2019 m. sausio 17 d. Nr. V-68

Vilnius

Vadovaudamasis Lietuvos Respublikos sveikatos priežiūros įstaigų įstatymo 10 straipsnio 6 punktu:

1. T v i r t i n u Mobiliųjų ambulatorinių odontologinės priežiūros (pagalbos) paslaugų teikimo reikalavimų aprašą (pridedama).

2. P  a v e d u įsakymo vykdymą kontroliuoti viceministrui pagal veiklos sritį.

Sveikatos apsaugos ministras                                                                                      Aurelijus Veryga

PATVIRTINTA

Lietuvos Respublikos

sveikatos apsaugos ministro

2019 m. sausio 17 d. įsakymu Nr. V-68

**MOBILIŲJŲ AMBULATORINIŲ ODONTOLOGINės PRIEŽIŪROS (PAGALBOS) PASLAUGŲ TEIKIMO REIKALAVIMŲ APRAŠAS**

**I SKYRIUS**

**BENDROSIOS NUOSTATOS**

1. Mobiliųjų ambulatorinių odontologinės priežiūros (pagalbos) paslaugų teikimo reikalavimų aprašas (toliau – Aprašas) nustato reikalavimus mobiliąsias ambulatorines odontologinės priežiūros (pagalbos) paslaugas (toliau – paslaugos) teikiantiems specialistams, teikiant paslaugas naudojamoms medicinos priemonėms (prietaisams) ir vaistiniams preparatams ir paslaugų teikimo tvarką.

2. Apraše vartojama sąvoka **mobiliosios ambulatorinės odontologinės priežiūros (pagalbos) paslaugos** – nespecializuotų pirminės odontologinės asmens sveikatos priežiūros paslaugų, teikiamų asmenims, kuriems nustatytas sunkaus neįgalumo lygis ir (ar) 0–25 proc. darbingumo lygis, ir (ar) specialusis nuolatinės slaugos poreikis, jų gyvenamojoje vietoje (namuose ar socialinės globos įstaigoje) (toliau – namai), kompleksas.

3. Aprašo nuostatos taikomos tik įgyvendinant projektą Nr. 08.1.3-CPVA-V-607-03-0001 „Odontologinės pagalbos teikimo pacientams su sunkia negalia modelio sukūrimas“ (toliau – projektas) pagal 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ priemonę Nr. 08.1.3-CPVA-V-607 „Sveikatos priežiūros paslaugų prieinamumo gerinimas neįgaliesiems“.

4. Paslaugas teikia projekto sutartyje nurodytos asmens sveikatos priežiūros įstaigos, turinčios licenciją, suteikiančią teisę teikti pirminės odontologinės asmens sveikatos priežiūros paslaugas, kurios yra projekto vykdytojo partneriai (toliau – įstaiga).

5. Paslaugos finansuojamos projekto lėšomis.

**II SKYRIUS**

**REIKALAVIMAI PASLAUGAS TEIKIANTIEMS SPECIALISTAMS**

6. Paslaugas teikia įstaigos gydytojas odontologas kartu su gydytojo odontologo padėjėju (toliau – komanda).

**III SKYRIUS**

**REIKALAVIMAI TEIKIANT PASLAUGAS NAUDOJAMOMS MEDICINOS PRIEMONĖMS (PRIETAISAMS) IR VAISTINIAMS PREPARATAMS**

7. Paslaugas teikianti komanda privalo turėti šias medicinos priemones (prietaisus):

7.1. mobiliąją odontologijos sistemą;

7.2. mobiliąją odontologo kėdę;

7.3. gydytojo kėdutę;

7.4. didinamuosius akinius su apšvietimu;

7.5. odontologinių instrumentų rinkinį, kuriame yra medicinos priemonės (prietaisai) Aprašo 10 punkte nurodytoms procedūroms atlikti;

7.6. paciento fiksavimo ir kėlimo įrangą;

7.7.pacientų burnos ir dantų dokumentavimo įrangą;

7.8. arterinio kraujospūdžio matavimo aparatą.

8. Paslaugas teikianti komanda privalo turėti anafilaksinio šoko vaistinių preparatų ir medicinos pagalbos priemonių rinkinį, kurio sudėtis nurodyta Anafilaksinio šoko vaistinių preparatų ir medicinos pagalbos priemonių rinkinio aprašyme, patvirtintame Lietuvos Respublikos sveikatos apsaugos ministro 2003 m. liepos 11 d. įsakymu Nr. V-450 „Dėl sveikatos priežiūros ir farmacijos specialistų kompetencijos teikiant pirmąją medicinos pagalbą, pirmosios medicinos pagalbos vaistinėlių ir pirmosios pagalbos rinkinių“.

**IV SKYRIUS**

**PASLAUGŲ TEIKIMO TVARKA**

9. Paslaugas teikianti komanda pirmo vizito į paciento namus metu išsamiai įvertina paciento burnos būklę ir sudaro paciento gydymo planą. Kiti vizitai teikti paslaugų paciento namuose bei jų metu atliekamos procedūros planuojamos atsižvelgiant į paciento sveikatos būklę.

10. Atsižvelgiant į paciento sveikatos būklę atliekamos šios procedūros:

10.1. asmens burnos ertmės būklės įvertinimas;

10.2. dantų ėduonies profilaktika:

10.2.1. higieninio indekso ir asmeninių higieninių įgūdžių įvertinimas;

10.2.2. tinkamos burnos higienos mokymas;

10.2.3. individualių burnos profilaktikos priemonių parinkimas;

10.2.4. profesionali burnos higiena;

10.2.5. dantų paviršius padengiamas fluoridų preparatais;

10.2.6. vaikų nuolatinių krūminių dantų padengimas silantinėmis medžiagomis;

10.3. sąkandžio anomalijų nustatymas ir jų profilaktikos atlikimas;

10.4. dantų ėduonies gydymas;

10.5. pulpito (išskyrus dantų kanalų kalcifikaciją ir vidinę rezorbciją) gydymas;

10.6. apikalinio periodontito (išskyrus dantų kanalų pergydymą) gydymas;

10.7. nesisteminės kilmės nekariozinių dantų ligų gydymas;

10.8. dantų akmenų virš dantenų ir po jomis nuėmimas;

10.9. gingivito gydymas;

10.10. premedikacija  ir vietinė nejautra;

10.11. nesudėtingas dantų ir dantų šaknų traukimas, kai nereikalingos burnos chirurgo paslaugos;

10.12. ūmių odontologinės kilmės žandikaulių uždegimų (periostito, alveolito, perikoronarito) diagnozavimas ir gydymas;

10.13. būtinosios odontologinės pagalbos teikimas;

10.14. danties vainiko atkūrimas;

10.15. kaltinių nenuimamų dantų protezų nuėmimas;

10.16. dantų protezavimas išimamais protezais ir dantų  protezų pataisos, kurios įmanomos atlikti paciento namuose.

11. Paslaugų teikimo metu nustačius, kad pacientui būtinos specializuotos odontologinės asmens sveikatos priežiūros paslaugos, įstaiga privalo organizuoti paciento transportavimą į antrines ar tretines odontologinės asmens sveikatos priežiūros paslaugas teikiančią asmens sveikatos priežiūros įstaigą.

\_\_\_\_\_\_\_\_\_\_\_\_\_\_\_\_